CELEX: 62021CN0824
Language: fi
Date: 2021-12-29 00:00:00
Title: Asia C-824/21 P: Valitus, jonka Oriol Junqueras i Vies on tehnyt 29.12.2021 unionin yleisen tuomioistuimen (kuudes jaosto) asiassa T-100/20, Junqueras i Vies v. parlamentti, 14.10.2021 antamasta määräyksestä

21.2.2022   
            
            
               FI
            
            
               Euroopan unionin virallinen lehti
            
            
               C 84/32
            
         
      Valitus, jonka Oriol Junqueras i Vies on tehnyt 29.12.2021 unionin yleisen tuomioistuimen (kuudes jaosto) asiassa T-100/20, Junqueras i Vies v. parlamentti, 14.10.2021 antamasta määräyksestä
      (Asia C-824/21 P)
      (2022/C 84/43)
      Oikeudenkäyntikieli: espanja
      
         Asianosaiset
      
      
         Valittaja: Oriol Junqueras i Vies (edustaja: M. Marsal i Ferret, abogado)
      
         Muu osapuoli: Euroopan parlamentti
      
         Vaatimukset
      
      
                  —
               
               
                  Unionin yleisen tuomioistuimen kuudennen jaoston 14.10.2021 antama määräys asiassa T-100/20 on kumottava.
               
            
                  —
               
               
                  On todettava, että kanne täyttää kaikki tutkittavaksi ottamisen edellytykset.
               
            
                  —
               
               
                  Menettely on aloitettava uudelleen, jotta unionin yleisen tuomioistuimen kuudes jaosto voi sen jälkeen, kun kanteen on todettu täyttävän tutkittavaksi ottamisen edellytykset, jatkaa asian tutkintaa.
               
            
                  —
               
               
                  Euroopan parlamentti on velvoitettava korvaamaan oikeudenkäyntiväitteen tutkinnasta ja tämän valituksen käsittelystä aiheutuneet oikeudenkäyntikulut.
               
            
         Oikeudelliset perusteet ja pääasialliset perustelut
      
      Valittaja vetoaa valituksensa tueksi neljään valitusperusteeseen.
      
                  1.
               
               
                  Valituksenalainen määräys on ristiriidassa SEUT 263 artiklan kanssa, kun siinä katsotaan, ettei Junquerasilla ollut välitöntä intressiä, koska hän ei ollut kanteen nostamisajankohtana Euroopan parlamentin jäsen. Unionin yleinen tuomioistuin tulkitsee asiaa virheellisesti todetessaan, että edustajantoimi on päättynyt Euroopan vaalisäädöksen (13 artikla) mukaisesti, vaikka Espanjan kuningaskunnan sisäinen päätös on vaalikelpoisuuden puuttumisesta tehty päätös, joka on yhteensopimattomuusperuste. Koska kyseinen päätös ei ole Euroopan vaalisäädöksen 13 artiklassa tarkoitettu edustajantoimen päättymisestä tehty päätös (ja koska se ei voi olla mikään Euroopan vaalisäädöksen 7 artiklassa sallituista yhteensopimattomuusperusteista), Junquerasilla on edelleen todellinen ja välitön intressi kanteen nostamiseen. Toissijaisesti unionin yleisen tuomioistuimen määräyksessä otetaan vääristyneellä tavalla huomioon Espanjan kuningaskunnan sisäinen päätös katsottaessa, ettei Junquerasilla ole välitöntä intressiä, ja se on ristiriidassa SEUT 263 artiklan kanssa.
               
            
                  2.
               
               
                  Valituksenalainen määräys on ristiriidassa oikeutta tehokkaaseen oikeussuojaan (perusoikeuskirjan 47 artikla sekä Euroopan ihmisoikeussopimuksen 6 ja 13 artikla) koskevien vaatimusten ja SEUT 263 artiklan kanssa. Määräyksessä otetaan ennalta kantaa asiaratkaisuihin, jotka asiassa C-115/21 [P] ja asiassa T-24/20, (1) on annettava, ja siinä tulkitaan virheellisesti, ettei Junqueras voi saada takaisin asemaansa Euroopan parlamentin jäsenenä unionin lainkäyttöelimissä vireillä olevissa asioissa annettavien tuomioistuinratkaisujen seurauksena. Junqueras voi kuitenkin saada asemansa takaisin ja hänellä on näin ollen todellinen ja välitön intressi kanteen nostamiseen.
               
            
                  3.
               
               
                  Valituksenalainen määräys on ristiriidassa oikeutta tehokkaaseen oikeussuojaan (perusoikeuskirjan 47 artikla sekä Euroopan ihmisoikeussopimuksen 6 ja 13 artikla) koskevien vaatimusten ja SEUT 263 artiklan kanssa. Määräyksen mukaan on hypoteettista, että kansallisissa lainkäyttöviranomaisissa ja Espanjan kuningaskunnan T[ribunal] C[onstitucionalissa] (perustuslakituomioistuin) vireille pannut kanteet voisivat johtaa siihen, että Junqaueras saa takaisin asemansa Euroopan parlamentin jäsenenä, ja siinä katsotaan näin ollen, ettei kanteen nostamiseen ole olemassa olevaa ja todellista intressiä. Määräyksessä ei oteta huomioon sitä, että T[ribunal] S[upremo] (ylin tuomioistuin) on itsekin vahvistanut, että yhtenä Junquerasin vireille panemien kanteiden seurauksena voisi olla se, että hän saa takaisin edustajantoimensa, joten määräyksessä on virheellisesti luonnehdittu tämä hypoteesiksi ja jätetty katsomatta, että Junquerasilla on todellinen ja välitön intressi nostaa kanne. Myös sillä loukataan oikeutta tehokkaaseen oikeussuojaan ja tehokkaaseen oikeussuojakeinoon, ettei unionin yleinen tuomioistuin ole lykännyt tutkittavaksi ottamista koskevaa kysymystä ratkaistavaksi pääasian yhteydessä, millä otettaisiin epäilemättä paremmin huomioon mainittujen oikeuksien tehokkuus.
               
            
                  4.
               
               
                  Valituksenalaisessa määräyksessä jätetään katsomatta, että on olemassa muita syitä, jotka perustavat Junquerasin intressin riidanalaisen toimen kumoamiseen, vaikka täytäntöönpanotoimenpiteisiin ei voitaisikaan ryhtyä, jos kyseinen toimi kumotaan. Määräys on ristiriidassa SEUT 263 artiklan kanssa, koska mainitut syyt ovat todellakin olemassa ja niihin on vedottu. Kun erityisesti otetaan huomioon se, että koskemattomuuden suojaamista on pyydetty ennen rikosoikeudenkäynnissä annettua tuomiota ja ennen Junquerasin edustajantoimen menettämisestä tehtyä päätöstä, Junquerasin edustaja katsoo, että Junquerasin Euroopan parlamentin jäsenen aseman tunnustaminen ja hänen koskemattomuutensa suojaamista koskevan pyynnön käsittely ovat (unionin tuomioistuimen asiassa C-502/19 (2)19.12.2019 annetussa tuomiossa esittämien toteamusten mukaan) merkinneet velvollisuutta keskeyttää minkä mitä tahansa Junquerasin osalta vireille pannun asian käsittely, ja että hänen kanteensa hyväksyminen osoittaa, että mainitut sisäiset päätökset on annettu unionin oikeuden vastaisesti, millä on merkitystä kaikissa tapauksissa, joissa Junquerasilla on vielä vireillä kanne kansallisissa lainkäyttöelimissä ja unionin lainkäyttöelimissä, ja myös siinä tapauksessa, että hän voisi tulevaisuudessa nostaa kanteen Euroopan ihmisoikeustuomioistuimessa, minkä vuoksi Junquerasilla on intressi kanteen nostamiseen SEUT 263 artiklan nojalla.
               
            
         (1)  Tuomio 15.12.2020, Junqueras i Vies v. parlamentti (T-24/20, EU:T:2020:601).
      
         (2)  Tuomio 19.12.2019, Junqueras Vies (C-502/19, EU:C:2019:1115).